b'\n_START_ARTICLE_\nStanko \xc5\xa0imenc\n_START_SECTION_\n\xc5\xbdivljenje\n_START_PARAGRAPH_\nOtro\xc5\xa1tvo in mladost je pre\xc5\xbeivel v Kamniku, kjer je obiskoval osnovno \xc5\xa1olo (1940\xe2\x80\x931945). Maturiral je na kamni\xc5\xa1ki gimnaziji (1953), diplomiral iz slovenskega in srbohrva\xc5\xa1kega jezika (1959). Magistriral iz novej\xc5\xa1e slovenske knji\xc5\xbeevnosti (1979) na Filozofski fakulteti v Ljubljani. V letih 1956\xe2\x80\x931959 je bil pomo\xc5\xbeni asistent za hrva\xc5\xa1ko in srbsko knji\xc5\xbeevnost pri Emilu \xc5\xa0tamparju._NEWLINE_Slu\xc5\xbeboval je v Kranju (1960\xe2\x80\x931982) kot profesor slovenskega jezika in knji\xc5\xbeevnosti in kasneje kot ravnatelj Srednje tekstilne in obutvene \xc5\xa1ole. Leta 1967 je prejel Pre\xc5\xa1ernovo nagrado za publicisti\xc4\x8dno dejavnost, ki jo je podeljevala Skup\xc5\xa1\xc4\x8dina ob\xc4\x8dine Kranj za obmo\xc4\x8dje Gorenjske. V letih 1981\xe2\x80\x931983 je bil predsednik  Slavisti\xc4\x8dnega dru\xc5\xa1tva Kranj, v tem \xc4\x8dasu je bil soorganizator republi\xc5\xa1kega tekmovanja v materin\xc5\xa1\xc4\x8dini za Cankarjevo priznanje. V letih 1982\xe2\x80\x931987 je bil pedago\xc5\xa1ki svetovalec za slovenski jezik in knji\xc5\xbeevnost na Zavodu RS za \xc5\xa1olstvo. Bil je direktor Prosvetnega delavca in glavni urednik pedago\xc5\xa1kega strokovnoinformativnega \xc4\x8dasnika \xc5\xa0olski razgledi. S 1. 9. 2000 se je upokojil. Leta 2001 je prejel nagrado Republike Slovenije na podro\xc4\x8dju u\xc4\x8dbenikov in u\xc4\x8dnih pripomo\xc4\x8dkov na podro\xc4\x8dju srednjega \xc5\xa1olstva.\n_START_SECTION_\nDelo\n_START_PARAGRAPH_\nObjavil je kriti\xc4\x8dne zapise in razprave o slovenski knji\xc5\xbeevnosti in ju\xc5\xbenoslovanskih literaturah, precej dela je namenil \xc5\xa1olskim berilom (je soavtor osnovno\xc5\xa1olskih beril od 5. do 8. razreda, srednje\xc5\xa1olskih beril od  1. do 4. letnika in Slovenskega slovstva skozi stoletja), filmski vzgoji v \xc5\xa1oli, filmski publicistiki in slovenski filmski zgodovini (Pot v filmski svet (1968), Slovenska klasi\xc4\x8dno slovstvo v filmu (1979), Slovensko slovstvo v filmu (1983), Karol Grossmann (1985, 1995), Pisno sporo\xc4\x8danje za vsakdanjo rabo (1987 in ponatisi), Vrednotenje filma (1994)). Napisal je spremne besede v delih Josip Vandot: Ro\xc5\xbea z Mucne gore (1984), Ivo Andri\xc4\x87: Izbrana kraj\xc5\xa1a proza (1985), Borisav Stankovi\xc4\x87: Ne\xc4\x8dista kri (1992), Janko Traven: Pregled kinematografije pri Slovencih do leta 1918 (1992). _NEWLINE_Dobrih deset let je bil \xc4\x8dlan izpitne komisije za profesorje (slovenski jezik) pri Ministrstvu za \xc5\xa1olstvo in \xc5\xa1port. Z referati je sodeloval na strokovnih zborovanjih in sre\xc4\x8danjih (Slavisti\xc4\x8dno dru\xc5\xa1tvo, Filozofska fakulteta v Ljubljani in Teden slovenskega filma v Celju). Kot predavatelj na seminarjih za filmsko vzgojo je bil v Kranju \xc4\x8dlan uredni\xc5\xa1kih odborov revij Sodobnost, Prostor in \xc4\x8das, Ekran in  Snovanja \xe2\x80\x93 priloga Gorenjskega glasa.'